**Οικονομικά αποτελέσματα Γενικής Κυβέρνησης - Οδηγίες συμπλήρωσης Πινάκων Υλοποίησης Προϋπολογισμού 2020**

**Οδηγίες προς Δήμους**

**Γενικά**

Οι παρούσες οδηγίες και οι Πίνακες σε μορφή excel είναι διαθέσιμες στην ιστοσελίδα του Γενικού Λογιστηρίου της Δημοκρατίας [www.treasury.gov.cy](http://www.treasury.gov.cy) κάτω από την ενότητα Τομείς - Λογιστικές Υπηρεσίες στον σύνδεσμο οδηγίες προς ***Γενική Κυβέρνηση.***

Η δομή των πινάκων και η κατηγοριοποίηση συνάδουν με τα πρότυπα έγγραφα που έχουν χρησιμοποιηθεί για την Ετοιμασία του Προϋπολογισμού 2020. Όλα τα στοιχεία που ζητούνται στους πίνακες Β1 - Β5 καθώς και στους Βοηθητικούς Πίνακες Εισπράξεων και Πληρωμών θα πρέπει να συμπληρώνονται και να υποβάλλονται κάθε μήνα. Για όσα στοιχεία παραμένουν κενά, θα ερμηνεύεται ότι το ποσό είναι μηδενικό.

Η υλοποίηση του Προϋπολογισμού ετοιμάζεται στη βάση δεδουλευμένων εσόδων και εξόδων (accruals basis) και **όχι** στη βάση εισπράξεων και πληρωμών / ταμειακή βάση (cash basis), εκτός από κάποιες εξαιρέσεις που αναφέρονται πιο κάτω. Δεν πρέπει να γίνονται αλλαγές στην κατηγοριοποίηση που παρουσιάζεται στους Πίνακες. Όλα τα ποσά θα πρέπει να καταχωρούνται με θετικό πρόσημο εκτός όπου αναφέρονται ειδικές οδηγίες.

**Πίνακας Β1: Προβλέψεις – Πραγματικά κατά τρίμηνο**

Ο Πίνακας αυτός παρουσιάζει τα στοιχεία που ζητούνται με βάση το Άρθρο 94 (1) του Περί της Δημοσιονομικής Ευθύνης και του Δημοσιονομικού Πλαισίου Νόμου (Ν.20(Ι)/2014), σύμφωνα με το οποίο κάθε Δήμος υποβάλλει στον Υπουργό Οικονομικών και στον Υπουργό Εσωτερικών προβλέψεις για τα έσοδα και τις δαπάνες με τριμηνιαία ανάλυση για όλο το οικονομικό έτος.

Το όνομα του Δήμου συμπληρώνεται πάνω αριστερά κατά την πρώτη χρήση των Πινάκων και ενημερώνει αυτόματα και τους υπόλοιπους πίνακες. Το ίδιο ισχύει και για το Μήνα Αναφοράς, ο οποίος θα πρέπει να ενημερώνεται σε μηνιαία βάση (επιλέγοντας από τη λίστα των μηνών) και το στάδιο έγκρισης του προϋπολογισμού.

Η στήλη με τα ποσά του *Προϋπολογισμού* του τρέχοντος έτους καθώς και τα *Πραγματικά κατά τρίμηνο* συμπληρώνονται αυτόματα με βάση τα στοιχεία τα οποία θα καταχωρηθούν στον Πίνακα ***Β2***.

Κατά τον πρώτο μήνα υποβολής των στοιχείων, θα πρέπει να συμπληρωθούν οι στήλες *Προβλέψεις κατά τρίμηνο 2020*. Οι τριμηνιαίες προβλέψεις ετοιμάζονται λαμβάνοντας υπόψη σε γενικές γραμμές την κατανομή μεταξύ των τριμήνων που υπήρχε κατά τα προηγούμενα έτη και το σύνολο των τεσσάρων τριμήνων θα πρέπει να συμφωνεί κατ’ αρχήν με τα ποσά που παρουσιάζονται στη στήλη του Προϋπολογισμού.

Στις στήλες που αφορούν τις τριμηνιαίες προβλέψεις για τα Έσοδα (Κατηγορίες *1-9*), συμπληρώνονται τα ποσά που προβλέπεται να τιμολογηθούν κατά τη διάρκεια της κάθε τριμηνιαίας περιόδου του έτους, ανεξάρτητα με το πότε αναμένεται να εισπραχθούν. Εξαίρεση αποτελούν η Κατηγορία *5 Έσοδα από τόκους και μερίσματα* και η Κατηγορία *7 Κρατικές Χορηγίες (Τρέχουσες)* για τις οποίες οι προβλέψεις και τα πραγματικά αποτελέσματα θα πρέπει να παρουσιάζονται στη βάση εισπράξεων και πληρωμών, δηλαδή ανάλογα με το πότε αναμένεται να εισπραχθούν τα ποσά.

Στις στήλες που αφορούν τις τριμηνιαίες προβλέψεις για τις Δαπάνες (Κατηγορίες *11-21*), συμπληρώνονται τα ποσά που προβλέπεται να τιμολογηθούν προς τον Δήμο κατά τη διάρκεια της κάθε τριμηνιαίας περιόδου του έτους, ανεξάρτητα με το πότε αναμένεται να γίνει η εξόφληση/αποπληρωμή τους. Εξαίρεση αποτελεί η Κατηγορία *19 Τόκοι και Τραπεζικές Χρεώσεις* για την οποία οι προβλέψεις και τα πραγματικά αποτελέσματα θα πρέπει να παρουσιάζονται στη βάση εισπράξεων και πληρωμών, δηλαδή ανάλογα με το πότε αναμένεται να πληρωθούν τα ποσά. Εξαίρεση αποτελεί και η Κατηγορία 20 Αποσβέσεις για την οποία για διευκόλυνση σας θα γίνει κατανομή των προϋπολογιζόμενων ποσών στα τέσσερα τρίμηνα.

Για όλα τα ποσά που αφορούν την ***Ταμειακή Ροή*** (από τη γραμμή 36 και μετά) θα γίνονται προβλέψεις στη βάση των εισπράξεων και πληρωμών.

Οι προβλέψεις θα πρέπει να επικαιροποιούνται κάθε μήνα για τα επόμενα τρίμηνα λαμβάνοντας υπόψη τυχόν νεότερα στοιχεία που προκύπτουν. Δεν θα πρέπει να γίνονται αναθεωρήσεις των προβλέψεων για τρίμηνα τα οποία έχουν παρέλθει ή για το τρέχον τρίμηνο. Είναι δυνατόν κατά τη διάρκεια του έτους οι προβλέψεις να διαφοροποιηθούν από τον αρχικό προϋπολογισμό.

**Πίνακας Β2: Υλοποίηση Προϋπολογισμού κατά μήνα**

Τα ποσά που αφορούν τον ετήσιο προϋπολογισμό και τα μηνιαία έσοδα και δαπάνες συμπληρώνονται αυτόματα από τα στοιχεία που καταχωρούνται στους Βοηθητικούς Πίνακες «ΒΠ Έσοδα» και «ΒΠ Δαπάνες», οι οποίοι διευκολύνουν την αναλυτική καταχώρηση των εσόδων και δαπανών του μήνα αναφοράς, με τα σύνολα να ενημερώνουν αυτόματα τον Πίνακα ***Β2***. Στους υπό αναφορά Βοηθητικούς Πίνακες παρέχεται πλήρης ανάλυση των διάφορων κατηγοριών εσόδων και δαπανών, η οποία συνάδει με τους πίνακες Ετοιμασίας του Προϋπολογισμού.

Τα στοιχεία που αφορούν την ***Ταμειακή Ροή*** θα πρέπει να συμπληρώνονται απ’ ευθείας στον Πίνακα ***Β2***, λόγω του ότι δεν συνδέονται με οποιοδήποτε βοηθητικό πίνακα. Στις γραμμές με περιγραφή «Εισπράξεις που σχετίζονται με τα Έσοδα (1-9)» και «Πληρωμές που σχετίζονται με τις Δαπάνες (11-21)» θα πρέπει να συμπληρώνονται αντίστοιχα το σύνολο των εισπράξεων και των πληρωμών του μήνα απομονώνοντας και εξαιρώντας όμως τις κινήσεις που παρουσιάζονται σε ξεχωριστές γραμμές στον ίδιο πίνακα (π.χ. Αναλήψεις Δανείων, Πληρωμές για Αναπτυξιακά Έργα).

Για όλα τα στοιχεία του Πίνακα η λογιστική βάση παρουσίασης είναι αυτή που αναφέρεται και για τον Πίνακα Β1. Αναλυτικά:

|  |  |  |
| --- | --- | --- |
|  | Κατηγορία | Λογιστική Βάση |
| 1-9 | *Έσοδα που περιλαμβάνονται στην Κατάσταση Συνολικών Εσόδων (P&L)* εκτός κατ. 5 και 7 | Βάση Δεδουλευμένων |
| 5 | *Έσοδα από τόκους και μερίσματα* | Βάση Εισπράξεων κ Πληρωμών\* |
| 7 | *Κρατικές Χορηγίες (Τρέχουσες)* | Βάση Εισπράξεων κ Πληρωμών\* |
| 11-21 | *Δαπάνες που περιλαμβάνονται στην Κατάσταση Συνολικών Εσόδων (P&L)* εκτός κατ. 19 και 20 | Βάση Δεδουλευμένων |
| 19 | *Τόκοι και Τραπεζικές Χρεώσεις* | Βάση Εισπράξεων κ Πληρωμών\* |
| 20 | *Αποσβέσεις* | Ισόποση κατανομή στους 12 μήνες\*  |
|  | Από τις *Εισπράξεις που σχετίζονται με τα Έσοδα* μέχρι τις *Πληρωμές για Αναπτυξιακά Έργα*  | Βάση Εισπράξεων κ Πληρωμών |
|  | Όλες οι κινήσεις των Τραπεζικών λογαριασμών που χρησιμοποιούνται για άλλους σκοπούς | Βάση Εισπράξεων κ Πληρωμών |
|  | Όλες οι κινήσεις των Ειδικών Ταμείων | Βάση Εισπράξεων κ Πληρωμών |

\*Για τα ποσά που θα παρουσιάζονται κατά τη διάρκεια του έτους στη βάση εισπράξεων και πληρωμών, αν χρειάζονται αναπροσαρμογές για να συμφωνήσουν με τα λογιστικά βιβλία του Οργανισμού, αυτές θα γίνουν το Δεκέμβριο 2020. Όσον αφορά τις Αποσβέσεις, για διευκόλυνση σας, μπορεί να κατανεμηθεί το προϋπολογισθέν ποσό στους 12 μήνες και να γίνουν αναπροσαρμογές το Δεκέμβριο 2020 για τη διαφορά που θα υπάρχει από τις πραγματικές αποσβέσεις, εκτός και αν το λογιστικό σας σύστημα είναι σε θέση να τις υπολογίζει στο τέλος κάθε μήνα.

Σε περίπτωση που κατά την πρώτη ημερομηνία υποβολής των πινάκων στις 10/2/2020, δεν έχει ακόμη εγκριθεί ο Προϋπολογισμός του Δήμου από τους αρμόδιους φορείς, τότε στη στήλη *Προϋπολογισμός 2020* να καταχωρηθούν προσωρινά τα ποσά όπως αυτά υποβλήθηκαν από τον Δήμο. Όταν εγκριθεί ο Προϋπολογισμός, θα πρέπει να γίνουν οι απαραίτητες διορθώσεις και σε αυτούς τους Πίνακες ούτως ώστε να παρουσιάζονται τα εγκεκριμένα ποσά.

**Πίνακας Β3: Δάνεια**

Στον πίνακα αυτό συμπληρώνονται δύο καταστάσεις. Τα βασικά στοιχεία των δανείων (τράπεζα, σκοπός, έτος σύναψης κλπ) είναι τα ίδια που είχαν συμπληρωθεί στους πίνακες Προϋπολογισμού 2020. Αν υπάρχουν δάνεια που μέρος των δόσεων αποπληρώνεται από τον Δήμο και μέρος αποπληρώνεται από το κράτος, τότε το μέρος που αποπληρώνεται από τον Δήμο θα πρέπει να παρουσιάζεται στην κατάσταση *Δάνεια που αποπληρώνονται από τον Δήμο* ενώ το μέρος του δανείου που αποπληρώνεται από το Κράτος θα πρέπει να παρουσιάζεται στην κατάσταση *Δάνεια που αποπληρώνονται από το κράτος.*

Για τα δάνεια που αποπληρώνονται από τον Δήμο, θα συμπληρώνονται επίσης μηνιαία τα υπόλοιπα δανείων. Επιπρόσθετα, για κάθε ημερομηνία αναφοράς, οι Δήμοι, περιλαμβάνουν τις όποιες καθυστερήσεις παρουσιάζουν τα δάνεια τους τόσο σε κεφάλαιο όσο και σε τόκους.

**Πίνακας Β4: Καθυστερημένες Οφειλές πέραν των 90 ημερών**

Ως καθυστερημένες οφειλές ορίζονται οι οφειλές από εμπορικές συναλλαγές που έχουν ξεπεράσει την ημερομηνία πληρωμής τους κατά 90 ημέρες ή περισσότερο. Εκτός και αν ορίζεται διαφορετικά στη σύμβαση, η προθεσμία πληρωμής σύμφωνα και με τον Περί Καταπολέμησης Καθυστερήσεων Πληρωμών στις Εμπορικές Συναλλαγές Νόμο (Ν.123(Ι)/2012) είναι 30 ημέρες από την ημερομηνία παραλαβής του τιμολογίου ή από την ημερομηνία αποδοχής του έργου/αγαθών/υπηρεσιών (όποια είναι μεταγενέστερη). Οπόταν οι 90 ημέρες θα μετρούν μετά τη λήξη της προθεσμίας αυτής.

Οι καθυστερημένες οφειλές πέραν των 90 ημερών αναλύονται στις κατηγορίες που φαίνονται στον Πίνακα Β4. Επιπρόσθετα με την ανάλυση, ο Δήμος θα πρέπει να παρέχει πληροφόρηση ως προς τις διευθετήσεις στις οποίες προέβηκε για την αποπληρωμή των καθυστερημένων οφειλών ή διευκρινήσεις ως προς τους παράγοντες που δημιούργησαν την καθυστέρηση στην αποπληρωμή των υπό αναφορά οφειλών.

**Πίνακας Β5: Δεσμεύσεις που προκύπτουν από συμβάσεις/αποφάσεις**

Δέσμευση ορίζεται ως «*ρητή ή σιωπηρή, αλλά νομικά εκτελεστή σύμβαση ή συμφωνία για την πραγματοποίηση πληρωμών σε άλλο συμβαλλόμενο μέρος με αντάλλαγμα για το εν λόγω μέρος παράδοση αγαθών ή παροχή υπηρεσιών ή για εκπλήρωση άλλων υποχρεώσεων, και περιλαμβάνει:*

*(α) συμφωνίες για διενέργεια πληρωμών με αντάλλαγμα την προμήθεια συγκεκριμένων αγαθών ή υπηρεσιών,*

*(β) συμφωνίες με συνεχιζόμενη πρόνοια, οι οποίες απαιτούν μια σειρά από πληρωμές για απροσδιόριστο χρονικό διάστημα και*

*(γ) οποιαδήποτε εκτελεστή απόφαση, η οποία προνοεί για την καταβολή πληρωμής».*

Εξαιρούνται δεσμεύσεις που αφορούν μισθούς, ημερομίσθια, αμοιβές, αποζημιώσεις, ή άλλες δαπάνες προσωπικού, λειτουργικές δαπάνες, μεταβιβάσεις, δαπάνες τόκων και τραπεζικών τελών ή δαπάνες μέχρι €50.000.

Στον πίνακα αυτό πρέπει να παρουσιάζονται όλες οι δεσμεύσεις του Δήμου που εμπίπτουν στον πιο πάνω ορισμό και που εκκρεμούν στο τέλος του μήνα αναφοράς. Θα πρέπει να παρουσιάζονται τα ποσά όπως αυτά εκκρεμούσαν κατά την υποβολή του προϋπολογισμού του τρέχοντος έτους καθώς και τα ποσά των δύο επόμενων ετών. Ο Δήμος θα πρέπει να οργανώσει ένα σύστημα έγκρισης και παρακολούθησης με σκοπό να μην αναλαμβάνονται δεσμεύσεις πέραν του διαθέσιμου προϋπολογισμού. Η αντίστοιχη διαδικασία που εφαρμόζεται από τα Υπουργεία/Ανεξάρτητες Υπηρεσίες περιγράφεται στην Εγκύκλιο αρ. 1718 του Γενικού Λογιστηρίου της Δημοκρατίας. Η Εγκύκλιος υπάρχει στην ιστοσελίδα του Γενικού Λογιστηρίου [www.treasury.gov.cy](http://www.treasury.gov.cy) κάτω από την ενότητα Εγκύκλιοι).

**Υποβολή**

Οι πίνακες θα πρέπει να υποβάλλονται μηνιαία εντός 10 ημερών από το τέλος του μήνα. Πρέπει να υποβάλλονται ηλεκτρονικά σε μορφή excel στην Ένωση Δήμων στην ηλεκτρονική διεύθυνση chrousia@ucm.org.cy με αντίγραφο (cc) στο Γενικό Λογιστήριο της Δημοκρατίας στην ηλεκτρονική διεύθυνση gk@treasury.gov.cy

Στοιχεία επικοινωνίας

Για οποιεσδήποτε διευκρινίσεις σε σχέση με τα πρότυπα έγγραφα μπορείτε να επικοινωνείτε με την Μαρία Κακαρή (τηλ. 22602376) ή μέσω ηλεκτρονικού ταχυδρομείου στη διεύθυνση gk@treasury.gov.cy.

**Γενικό Λογιστήριο της Δημοκρατίας**

**3 Ιανουαρίου 2020**